google/wiki40b huggingface dataset:
Kolv (del av klokke)

Kolv – også kjent som hammer, knevel eller knebel – er den løsthengende delen inne i en støpt klokke, f.eks. kirkeklokke eller skipsklokke, som ved bevegelse slår an mot klokken og skaper lyd. Klokkestøpere var eksperter på å utforme kolvene slik at metallhardhet, lengde, vekt og anslagspunkt i klokken ble optimalt for god klang.
Kindstugatan

Kindstugatan er ei gate i Gamla stan i Stockholm. Den går fra Brända tomten fram til Tyska brinken ved Tyska kyrkan.

Historikk

Gatas eldste kjente navn er Kindhästagatan (kinhaestagatan i 1449), men det forekommer flere ulike navn i tidens løp; Kindhästegatan, Kinstagatan, Kinnestagatan, Kinstugugatan med flere. Navnet inneholder i sin opprinnelige form ett gammelt ord kindhäst eller kindpust som betyr ørefik som trolig har å gjøre med et omtalt slagsmål som fant sted i gata. Muligens var gata en tid beryktet for voldsomheter.
På Kindstugatan lå et bordell som figurerte i prostitusjonsskandalen rundt Sara Simonsdotter på 1600-tallet.

Kindstugatan i fornøyelseslivet

På nåværende Kindstugatan 14 lå en kro kalt källaren Fimmelstång, der Lasse Lucidor ble drept i 1674. På 1760-tallet var Kindstugatan 11 kjent som stedet der Stenborgs Sällskap, det eneste svenskspråklige teater i hovedstaden, spilte når de opptrådte i byen om somrene.
Prosopocoilus (Hoplitocranum) mohnikei

Utseende

En middelsstor (hannene ca. 30-60 millimeter), avlang, brunrød hjortebille med en svart ryggstripe. Store hanner har lange, lett buede kjever med tre små tenner på innersiden nær roten, to større tenner nær spissen, hos små hanner er kjevene mindre utviklede. Hodet har en V-formet tverrkjøl i pannen som avgrenser et nedsenket område foran. Antennene har en tre-leddet vifte. Pronotum er betydelig bredere enn langt, rundet, litt innsnevret ved roten. Dekkvingene er smalt mørke langs søm og ytterkant. Hunnen er betydelig mindre enn hannen, blankt svart uten forstørrede kjever, forkroppen tett og kraftig punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er kjent fra Myanmar i vest til Bali i øst, nord til Filippinene.
Peneplan

Et peneplan er et landområde som er nesten plant etter lang tids erosjon og dannes i områder som har vært tektonisk stabile i flere titalls eller hundrevis av millioner år. Når elver og bekker har kommet ned til erosjonsbasis, vil de begynne å erodere landskapet på sidene. Til slutt vil alle høyder i landskapet være borte, og en flat slette er dannet.
Begrepet peneplan kommer fra den amerikanske geografen W.M. Davis' teori om den geomorfologiske syklus. Et tektonisk dannet høyland vil gå igjennom flere stadier med erosjonsmessig utjevning til det blir dannet en jevn flate like over havnivået.
En alvorlig innvending mot denne teorien er at det ikke finnes gode eksempler på peneplan i nåtiden, noe som strider mot aktualitetsprinsippet i geologien. Forklaringen kan være at det ikke har vært mulig å danne peneplan i neogen på grunn av omfattende fjellkjedefolding og stadige skiftinger i havnivå.
I norsk geologi er det spesielt to peneplan som er blitt studert. Ved begynnelsen av kambrium var det meste av Norge og Fennoskandia slitt ned til en flat slette, det subkambriske peneplanet, som etter hvert ble oversvømt av havet. Hardangervidda, Finnmarksvidda og lavlandet i Östergötland er rester av dette peneplanet.
Den paleiske overflaten er et yngre peneplan som ble dannet i mesozoikum. Da var Den kaledonske fjellkjeden slitt ned, og Norge var igjen et sletteland omtrent på høyde med havflaten. Heving av terrenget og erosjon i istidene har omdannet denne overflaten, men den er likevel fortsatt et påfallende trekk ved landskapet i Norge.
Entusiastbreen

Entusiastbreen er en bred isbre i den østre delen av Fimbulheimen i Dronning Maud Land. Breen strømmer fra Forposten og hovedsakelig nordover til Lazarevisen. Tilførselen til breen kommer fra Hoelfjella og Wohlthatmassivet. Mušketovbreen er en sidegren av Entusiastbreen.
Breen ble navngitt Lednik Entuziastov av en sovjetisk ekspedisjon som gjennomførte kartlegging av den nedre delen av breen i 1960–61. Det norske navnet er en dirkete oversettelse.
Bíggjar kommuna

Bíggjar kommuna var en kommune på Færøyene. Den ble utskilt fra Vága kommuna i 1915, omfattet Bøur og Gásadalur, og dekket et areal på 35 km². Kommunen ble innlemmet i Sørvágs kommuna i 2005. Bíggjar kommuna hadde ved innlemmelsen 84 innbyggere.
Zander Kaaes stiftelse

Zander Kaaes stiftelse er en bygning i Kong Oscars gate 67 i Bergen. Bygningen ble tegnet av Johan Joachim Reichborn og oppført i 1769–1770. Den «milde stiftelsen» ble opprettet av kjøpmann og legatstifter Zander (egentlig Alexander) Kaae (1712–1765) for eldre trengende. Senbarokkbygningen har en hovedbygning og to sidefløyer. Bygget hadde ifølge Reichborns tegning en rikt utformet ark i rokokkostil, men denne arken ble bygget om. Christopher Frimanns bok «Almindelig Samling af Stiftelser og Gavebreve i Kongeriget Norge : med fornødne Oplysninger», fra 1774-1777, beskrev Zander Kaaes Huus på følgende måte:
Bygningen bestaaer af 16 rummelige Kammere, eet til hver person, et Værelse til Portneren, en Liigstue, en Bønnestue, et Forsamlings=Værelse for Inspecteurerne, og et dito Værelse ledigt for hvem der for Penge vil lade sig indlemme. Ved Huuset er en smuk og rummelig kiøkken=have til fælles Brug og Nytte for Lemmerne, ligesom og for hver Person er indrettet ved afdelinger en liden Kielder under Huuset, og et Brændekammer oven paa med Laase og Lukkelser for.
Aldershjemmet framstår som en bygning i en europeisk palè- eller herregårdstradisjon og skiller seg markant fra samtidens institusjonsbygg for syke eller fattig, som St. Jørgens Hospital eller Stranges stiftelse. Like ved Zander Kaaes ble Danckert Krohns stiftelse oppført i 1789. Dette ble også bygget som aldershjem for folk av borgerlig stand.
Zander Kaaes stiftelse ble fredet av Riksantikvaren i 1927. I 1978 ble bygningen tilpasset ny bruk. I førsteetasje ble opprinnelig plan i stor grad behold, men det ble skåret ut åpninger for nye dører mellom to og to kammers og installert små baderom. I andre etasje ble det også gjort endringer på plan og innredet med noen større rom. Mellom 1983–2002 ble bygningen brukt av Bergen kommune som eldreboliger og flyktningemottak. De siste årene har bygningen blitt leid ut som studentboliger. Zander Kaaes stiftelse la i juni 2011 bygningen ut for salg med en prisantydning på 10. millioner kroner.
Bygningen ble kjøpt av hotelleier Kjetil Smørås, renovert og innredet til hotell med 18 rom under navnet Villa Terminus. Renoveringen kostet omkring 36 millioner kroner.
Chalcolepidius

Utseende

Middelsstore til store (16 - 45 millimeter), nokså brede, gjerne metallisk fargede smellere. Oversiden er mer eller mindre kledt med lyse, gjerne metalliske skjell. Antennene er trådformede og nokså korte. Pronotum er oftest litt lengre enn bredt.
Larvene er noe flate, glatte med en voksaktige overflate og spredte hår, rød- eller gulaktige. Hodet er noe flatt, svart med kraftige, fremoverstrakte kjever. Det bakerste leddet har et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. Larvene i denne slekten er rovdyr, som angriper andre insekter i død ved, blant annet termitter. De voksne billene kommer gjerne til utflytende sevje. De lever forholdsvis lenge, i alle fall opp til 9 måneder i fangenskap.

Utbredelse

Slekten forekommer i varme deler av Amerika nord til de sørlige USA.
Museologi

Museologi, også kalt museumsvitenskap, er det vitenskapelige studium av museer og museumsvesen og særlig hvilken rolle de har hatt i vitenskap og utdanning under forskjellige historiske og politiske rammebetingelser, og hvordan organisere og klassifisere museumssamlinger og utstillinger.
Faget kan studeres ved flere universiteter og fagmiljøet utgir tidsskriftet Nordisk Museologi.
Våpensmed

Våpensmed er en håndverker som lager og reparerer våpen. Faget har røtter tilbake til jernalderen. Smedyrket var da allsidig, men noen smeder fikk ry for å lage bedre eggstål, slik at sverd og kniver ble av bedre kvalitet. Mye av arbeidet ble likevel å utbedre egger og knekte sverd, noe som var en følge av kvaliteten på jernet som ble utvunnet på den tid. Vølund smed som vølet sverdet som den germanske sagnhelten Sigurd Fåvnesbane brukte til drakedreping, er eksempel på at smedyrket var høyt aktet. Våpensmeden sto også for produksjon av skjold og rustninger – og med tiden også for skytevåpen.
Industriproduksjon gjorde etterhvert at våpensmeden mer ble reparatør og vedlikeholder, noe som fortsatt er hovedbeskjeftigelsen til de militære våpensmedene.
Håndverket finnes i dag mest i grensetraktene mellom Pakistan og Afghanistan, der det fortsatt er mulig å få kjøpt håndsmidde kopier av de fleste håndvåpen og geværer.
12. desember

Navnedag

Peggy, Pia
Cruiseferge

En cruiseferge eller cruiseferje er et skip som kombinerer noen av funksjonene til et cruiseskip med et roroskip. Ferge betyr at skipene ofte opereres med faste avgangs- og ankomsthavner og faste rutetider. Mange passasjerer reiser med skipene for opplevelsen, og er bare et par timer i bestemmelseshavnen eller forlater ikke skipet i det hele tatt, mens andre bruker skipene som transportmiddel.
Cruisefergetrafikken er i hovedsak konsentrert i havnene i Nord-Europa, spesielt i Østersjøen og Nordsjøen, men tilsvarende over Den engelske kanal, samt Irskesjøen, Middelhavet og til og med i Nord-Atlanteren.

Østersjøcruisefergene

I den nordlige Østersjøen konkurrerte de to store rivaliserende selskapene; Viking Line og Silja Line, i flere tiår på rutene mellom Åbo og Helsingfors i Finland og Sveriges hovedstad Stockholm. Siden 1990-årene har Tallink også steget som et stort selskap i området, som kulminerte med oppkjøpet av Silja Line i 2006.
Softphone

Softphone er et program som har funksjon for telefoni og kan knyttes opp mot telenettet.

Introduksjon

Vi kjenner en «vanlig telefon» som et produkt med elektronikk spesielt utformet for telefonifunksjoner. Dette kan være en mobiltelefon, ISDN-telefon eller en «gammeldags» analog telefon. En softphone er imidlertid kun programvare som tilbyr telefonifunksjoner, og kjører typisk på en (bærbar) PC (datamaskin) eller en PDA (håndholdt datamaskin). Softphone-programmet kan ofte se ut som en slags fysisk telefon med nummertaster og ringeknapper. I tillegg tilbys ofte avanserte adressebokfunksjoner, eller andre funksjoner som integrerer med operativsystemet (miljøet på datamaskinen).

Teknologi

Softphone-programmene bruker kommunikasjonsprotokoller som foregår over IP-nettverk. De mest brukte protokollene er ITU-H.323 og SIP. Førstnevnte er en omfattende protokoll utarbeidet av den tradisjonelle teleorganisasjonen ITU, mens den andre er utviklet på bakgrunn av HTTP-protokollen og senere standardisert av IETF. Senere ble det også besluttet å åpne for samkjøring og samspill mellom disse to protokollene. Begge protokollene benytter seg videre av såkalt RTSP-protokoll (Real Time Streaming Protocol) for å pakke inn lyddataene, mens en såkalt codec (COde-DECode) digitaliserer lyddataene. Nummertaster, eller såkalt DTMF, har egne representasjoner i protokollen, selv om enkelte land kan ha små variasjoner i frekvens eller krav til varighet av tonene.
Softphone eller andre klienter som benytter disse teknologiene kan knytte seg opp mot en sentral enhet – f.eks en H.323 Gatekeeper eller en PBX som Asterisk. Dermed kan man knytte softphone-programmene opp mot andre telenett gjennom en gateway som oversetter fra en protokoll til en annen.
I SIP var det tidligere vanlig å benytte email-adressen som identifikator og som «telefonnummer», men nå benytter man stort sett et vanlig telefonnummer fra en nummerplan slik som i H.323 E.164 nummeridentifikasjon. Både SIP og H.323 kan imidlertid bruke mange typer identifikasjoner for å rute samtalen til riktig klient – som f.eks brukernavn, IP-adresse med IP-port o.l.
Siden SIP var en enklere protokoll å implementere, samtidig som den var en åpen protokoll (kjent og uten restriksjoner for bruk), gjorde det at SIP nå er blitt mere populær enn H.323 fra ITU som har patenter og andre restriksjoner på bruk.
Både SIP og H.323 har støtte for videodata over RTSP og med video-codecer slik at de kan fungere som en «videotelefon».

Eksempler

Et av de første såkalte softphone-programmene var Net2Phone, mens Microsoft NetMeeting var en annen med H.323-støtte. En tidlig norskutviklet H.323 klient var Interfon-PC som ble utviklet av Telenor Nextel i 1998 under ledelse av Ivar Plahte. DeltaThree fra Israel hadde også tidlig en softphone for å bruke på deres IP- og telenett. Nå har såkalte lynmeldingsklienter (IM-klienter) også softphone innebygd. De best kjente er i 2006 Skype, Yahoo Messenger og MSN Messenger.
Odd Aukrust

Bakgrunn og virke

Aukrust studerte under Ragnar Frisch og tilhørte generasjonen av unge sosialøkonomer som innførte keynesiansk økonomisk tenking i Norge etter krigen. Han avla eksamen i 1941. I 1945 gjorde Aukrust sammen med Petter Jakob Bjerve analysen Hva krigen kostet Norge, der de kalkulerte kostnadene av krigen i Norge til 17 prosent av nasjonalformuen. Etter krigen arbeidet han med innføring av nasjonalregnskapsanalyse. Dette arbeidet munnet ut i en doktorgrad i 1956. 
Han igangsatte Det tekniske beregningsutvalget for inntektsoppgjørene i 1967, som han ledet til 1984. Mens Aukrust ledet utvalget ble det gjerne omtalt som Aukrust-utvalget. Dette utvalget, som fortsatt (2015) har en viktig rolle som premissleverandør til lønnsoppgjørene, kalkulerer lønnsstatistikkene som partene forplikter seg til å legge til grunn for lønnsforhandlingene. 
Hans modell for inntektsoppgjør, utviklet omkring 1966, frontfagmodellen, der lønnstillegget oppnådd ved lønnsforhandlinger for industriarbeidere i konkurranseutsatt sektor, skulle brukes som «normalutvikling» og dermed være veiledende norm for de andre arbeidstakergruppenes forhandlinger, har holdt som premiss i inntektsoppgjørene siden den gang. 
Begrepene «skjermede» og «konkurranseutsatte» næringer ble lansert av Aukrust.
«Med den i hånda – og etter hvert i kraftige datamaskiner – kunne politikere og andre ansvarlige personer få forskningsbaserte analyser av tingenes tilstand slik at de kunne sette inn tiltak for å holde økonomien i balanse og derved legge grunnlaget for det gode samfunn de ønsket å skape. Aukrust ga oss det norske nasjonalregnskapet og drev utstrakt internasjonalt samarbeid på dette området. Han overvåket og tolket norsk økonomi baklengs og forlengs. Og han la det teoretiske grunnlaget for forståelse av virkemåten i norsk makroøkonomi, kalt Aukrustmodellen, som fortsatt visstnok brukes i undervisningen på universitetet.», sitat fra nekrolog i Dagbladet
Under EF-avstemningen i 1972 tilhørte han Nei-siden, og hevdet at det ikke var noen økonomiske argumenter for norsk medlemskap i EF (EEC, the European Economic Community, forløperen til EU). 
Odd Aukrust er bror av Kjell Aukrust, og stod modell for barndomsskildringen Bror min, der han (i boka) blant annet regnet ut gjennomsnittshøyden på bondehæren ved slaget på Stiklestad.
Song

Kulturminner

Chengbrødrenes hjemsted (Liang Cheng guli, 两程故里) – Cheng Yi og Cheng Hao – ble i 2006 tilføyd på Folkerepublikken Kinas liste over kulturminner.
Fiskebåt

Norge

Ved utgangen av 2003 var det 9 931 fiskebåter registrert i Norge. 2 366 var åpne båter og 6 915 hadde dekk. Av de dekkede båtene var 650 bygd i stål og 6 915 i tre og andre materialer. Dette registeret omfatter båter som deltar profesjonelt i fiskeriene.
Baeotus

Utseende

Store, robuste sommerfugler (vingespenn 80 – 100 mm). Slekten Baeotus ligner til forveksling den afrikanske slekten Charaxes (Charaxinae), men er ikke i nær slekt med denne. De har sterke farger både på over- og undersiden , og bakvingen ender i tre tynne stjerter. Oversiden har mørk grunnfarge, med store, metallisk grønne eller blå felter. Undersiden er lysgrå med tallrike tynne, svarte streker, dessuten gjerne noen røde flekker.

Levevis

Disse sommerfuglene drikker ofte fra råtnende frukt.

Utbredelse

Slekten finnes bare i et begrenset område mellom Colombia og den vestre delen av Amazonas.
Leibo

Leibo (kinesisk: 雷波县; pinyin: Léibō Xiàn) er et fylke i det autonome prefekturet Liangshan Yi i provinsen Sichuan i Folkerepublikken Kina.
I 1999 hadde fylket en befolkning på 223 062.
Ford RS200

Ford RS200 er en rallybil produsert av Ford på 1980-tallet.
På 1980-tallet trengte Ford en bil som kunne delta i Gruppe B-rally. Konkurransen var tøff, Audi hadde introdusert firehjulstrekk til sporten, og lav vekt og mange hestekrefter var viktige stikkord. Det var faktisk ingen andre regler enn at det skulle bli produsert 200 av biltypen. I 1984 begynte Ford med arbeidet med RS200, to år etter at Gruppe B hadde startet. Bilen Ford Escort RS1700T skulle egentlig bli brukt i rally for Ford, men etter bare 18 biler lagd, ble det prosjektet lagd ned. Dette skjedde fordi den ikke hadde firehjulstrekk og ville være sjangseløs mot Audi Quattro. 

Ford begynte da å arbeide på RS200-en sin. Målet var å vinne Gruppe B rally. Bilen ble bygd kun for å brukes i rally og kun 200 ble lagd. RS200-en ble basert på Ford Sierra. Kun kabinen, taket og dørene minner fra Ford Sierra. Grunnen til at Ford brukte Sierraen som startpunkt, var at vinkelen på frontruta og effekten sola kan blende en. Sierraen hadde en bra vinkel og var da et fint utgangspunkt. RS200-en måtte også være lett. Den måtte bygges ekstra lett, fordi firehjulstrekken veier mer enn vanlig tohjulstrekk. Derfor ble karosseriet kun lagd i lette materialer som glassfiber, kevlar og karbon. Vektfordeling er også viktig i rally og motorsport generelt. Derfor sitter motoren i RS200-en midt i bilen. Dette ga en perfekt vektfordeling på 50/50. Motor er også viktig. Den vanlige versjonen av RS200 hadde en 1.8l 4 sylindret Cosworth BDT turbomotor. Samme motor som ble brukt i Escort RS1700T. BDT motoren ga 250hk. EVO versjonen hadde en 2.1l Cosworth BDT-E turbomotor, med ca 450hk. RS200-ene som ble brukt i rally hadde antall hk mellom 515hk til 850hk. Reliant lagde karosseriet på bilen, fordi de hadde god erfaring med glassfiber. Som et resultat av alt dette akselererte  RS200-en fra 0-100km/t på kun 2.1 sekund. Ford gjorde en fantastisk jobb og gjorde alt dette på bare 6 måneder!

Ford RS200 skrev seg inn i Guinness World of Records, da den akselererte fra 0 til 100 km/t på rundt tre sekunder. I 12 år hadde bilen denne rekorden – vesentlig lengre enn motoren, som kunne ble ødelagt på 10 til 30 timer (dette gjelder kun når man har full gass). Den korte varigheten på motoren gjaldt kun EVO versjonen.

Bilen debuterte offisielt først i Rally Sverige i 1986. Der ledet den lenge med Stig Blomqvist som fører, helt til motoren brøt sammen slik at høyeste plassering gikk til lagkamerat Kalle Grundel som fikk en tredjeplass. I neste rally som fant sted i Portugal, skjedde en av de største ulykkene i WRCs historie, en RS200 mistet kontrollen og drepte tre tilskuere. Ulykkene ble flere for sporten og det endte med at Gruppe B ble avsluttet når sesongen var over. Det siste Gruppe B-rallyet for bilen ble dermed i Akropolis, der den hadde både første- og andreplass langt ut i løpet men måtte bryte.

På grunn av den korte tiden Ford RS200 fikk deltatt i Gruppe B, fikk man aldri se hvordan den hadde klart seg mot konkurrentene over en lengre periode.
Blindern Haarn oc Blaese Orchaester

Blindern Haarn oc Blaese Orchaester er et studentorkester tilknyttet Blindern Studenterhjem i Oslo. Orkesteret ble stiftet i 1956. Haarn oc Blaese er åpent for alle som har tilknytning til studenthjemmet. Orkesteret har helt siden stiftelsen hatt et nært forhold til Frognerseteren, hvor de har avholdt regelmessige konserter.

Musikalsk stil

Haarn oc Blaese legger stor vekt på improvisert musikk. I tillegg etterstreber man en besetning som går utover det man finner i alminnelige janitsjarkorps. Orkesteret har de senere år for eksempel hatt elektrisk balalaika, kontrabass, trekkspill, aubergine, triangel og barskap i instrumentparken.
Orkesterets dirigent og administrative leder har tittelen Il Maestro og bærer Maestro-hatten – en tosnutet admiralhatt. Orkesterets uniform består for øvrig av blazer og gule stillongs eller tights, med tilhørende gule skjørt for kvinnelige medlemmer.

Mediedekning

Haarn oc Blaese ble i 1978 omtalt på følgende måte i Dagbladets anmeldelse av teaterstykket Jeg elsker min kone: «Og midt oppe i det hele spilte et hornorkester den styggeste hornmusikken som har vært hørt på denne siden av Ural.» Medieomtalen utenom dette har stort sett vært av mer positiv karakter. Orkesteret ble både i 2005 og 2010 brukt som fast husorkester i radioprogrammet P3morgen. Orkesteret har også opptrådt hyppig i fjernsynet, senest på TV 2 17. mai 2013.
Aserbajdsjans geografi

Topografi og drenering

Høyden endrer seg over en relativt kort avstand fra lavlandet til høylandet, og omtrent halvparten av landet regnes som fjellområde. På den subtropiske sørøstkysten er det et åslendt landskap med teplantasjer, appelsin- og sitronlundar. I raviner i fjellet Kobustan nær Baku ligger flere slamvulkaner og mineralkilder. Kystterrenget ligger så mye som 28 meter under havnivå. 
Bortsett fra den østlige kystlinjen og grenseområdene mot Georgia og Iran, er Aserbajdsjan omringet av fjell. I nordøst, på grensen til Russlands autonome republikk Dagestan, ligger fjellkjeden Store Kaukasus, og i vest, ved grensen til Armenia, ligger Lille Kaukasus. Lengst sørøst danner Talysjfjellene grensen mot Iran. Det høyeste fjellet i Aserbajdsjan ligger i Store Kaukasus der fjellet Bazarduzu Dagi stiger til 4 485 meter (på grensen til Russland). 
Åtte store elver renner fra Kaukasus og ut på det sentrale Kura-Aras-lavlandet, en avleiringsslette og lavt deltaområde langs kysten som har fått navnet sitt fra elvene Kür (Kura) og sideelven Aras. Kür er den lengste elven i Kaukasusområdet, og danner et delta som renner ut i Kaspihavet like etter at den renner sammen med elven Aras. Mingetsjaur-reservoaret, med et areal på 605 kvadratkilometer, er den største innsjøen i Aserbajdsjan (om man ser bort fra Kaspihavet), og ble dannet da Kür ble demmet opp i den vestlige delen av landet. Vannet fra reservoaret brukes til vannkraft og vanning av Kura-Aras-sletten. De fleste elvene i landet kan ikke seiles på. Rundt 15 % av Aserbajdsjan er dyrket mark.

Klima

Klimaet i landet er nesten tropisk om sommeren i lavlandet, mens vintrene er milde. Man kan få perioder med kulde fra nord. Fjellområdene mot vest er derimot kalde og snørike. Baku har milde vintre med en gjennomsnittstemperatur på 4 °C i januar, og 25 ºC i juli. Det meste av landet får lite nedbør, i snitt mellom 150 og 250 millimeter i året, og jordbruket krever derfor kunstig vanning. De største nedbørsmengdene finnes i de høyere områdene av Kaukasus, og i de lavereliggende områdene i Lənkəran lengst sørøst, der den årlige gjennomsnittsnedbøren går over 1 000 millimeter.

Vulkaner

Se Liste over vulkaner i Aserbajdsjan